Simon & Garfunkel

Simon & Garfunkel oli folkrokki viljelenud USA duett, kuhu kuulusid laulja ja laulukirjutaja Paul Simon ning laulja Art Garfunkel. Nad olid üks edukamaid muusikakollektiive 1960. aastatel ja said samal aastakümnel üheks vastukultuuri ikooniks. Dueti suurimad hitid – muuhulgas "The Sound of Silence" (1964), "Mrs. Robinson" (1968), "Bridge over Troubled Water" (1969) ja "The Boxer" (1969) – jõudsid mitmel pool maailmas singlite edetabelis esikohale.

Paul Simon ja Art Garfunkel kasvasid üles 1940. ja 1950. aastatel New Yorgis Queensi linnaosas Forest Hillsi paikkonnas, mis on tuntud suure juudi kogukonna poolest. Nad elasid üksteistest paari maja kaugusel ja käisid samades koolides. Neil mõlemal tekkis individuaalselt suurem huvi muusika vastu. Nad hakkasid koos esinema ja laulma, samuti laule kirjutama. 1957. aastal saavutasid alles teismeeas olnud Simon ja Garfunkel esinejanime Tom & Jerry all mõningast edu lauluga "Tom & Jerry", mis imiteeris nende iidoliks olnud The Everly Brothersi loomingut.

Pärast keskkooli lõpetamist asusid nad muusikaliselt eraldi tegutsema, saavutamata märkimisväärset edu. 1963. aastal, mil suurenes üldine huvi folkmuusika vastu, liitusid nad taas duetiks ning sõlmisid plaadilepingu Columbia Recordsiga esinejanime Simon & Garfunkel all. Nende debüütalbum "Wednesday Morning, 3 A.M." ilmus 1964. aasta oktoobris, kuid ei müünud hästi, mistõttu lõpetasid nad taas ühise koostöö. Simon naasis soolokarjääri juurde ning läks Inglismaale, kus ta esines väikestes pubides. Garfunkel asus tagasi õppima Columbia Ülikooli, et omandada magistrikraad matemaatikas. 1965. aasta juunis salvestati nende laul "The Sound of Silence", mis oli ilmunud nende esimesel albumil, uuesti – algse, 1964. aasta versiooni salvestamise juurde lisati elektrikitarr ja trummid. Uuest versioonist sai raadiohitt, see anti välja singlina, mis jõudis 1966. aasta alguses singlite edetabelis Billboard Hot 100 esikohale. Singlit müüdi üle miljoni koopia.

1966. aasta talvel liitusid Simon ja Garfunkel taas ning alustati tööd uue stuudioalbumi kallal. Nende teine album "Sounds of Silence" ilmus 16. jaanuaril 1966 ning see koosnes põhiliselt Simoni debüütsooloalbumil "The Paul Simon Songbook" ilmunud laulude uussalvestisest. Nad tegid USA-s kontserttuuri. Kolmanda albumi "Parsley, Sage, Rosemary and Thyme" (1966) juures võeti endale loominguline juhtimine. Nende muusika esines 1967. aasta filmi "Lõpetaja" ("The Graduate") filmimuusikas, mis tõi neile samuti veel tuntust juurde. Dueti järgmine album "Bookends" (1968) jõudis USA plaadimüügi edetabelis Billboard 200 esikohale. Albumilt singlina ilmunud "Mrs. Robinson" oli samuti filmi "Lõpetaja" filmimuusikas esindatud ja see jõudis singlite edetabelis esikohale.

Simoni ja Garfunkeli läbisaamine üksteisega oli sageli konarlik, viies lõpuks lahkarvamusteni tehtava muusika üle, mille tõttu duett 1970. aastal lahku läks. Ansambli viimane stuudiosalvestis, "Bridge over Troubled Water", mis ilmus sama aasta jaanuaris, oli nende kõige edukam. "Bridge over Troubled Water" on üks kõige enam müüdud albumeid läbi aegade, seda on müüdud kokku umbes 25 miljonit koopiat.

Pärast albumi "Bridge over Troubled Water" ilmumise järel lahku minemist jätkasid mõlemad muusika tegemist. Simon avaldas mitu kriitikute poolt kõrgeid hinnanguid saanud albumit, sealhulgas albumi "Graceland" (1986). Garfunkel alustas laulmise kõrvalt lühikest aega ka näitlejakarjääri, mängides muuhulgas kahes Mike Nicholsi filmis "Catch-22" (1970) ja "Lihahimu" ("Carnal Knowledge"; 1971), ning Nicolas Roegi filmis "Halb ajastus" ("Bad Timing"; 1980), ning avaldas mõne soolohiti, sealhulgas "All I Know".

Pärast laiali minemist 1970. aastal on nad mitmel korral uuesti mõneks ajaks kokku tulnud. Kõige kuulsaim kokkutulek leidis aset 1981. aasta septembris, kui New Yorgis Central Parkis anti kontsert üle 500 000 inimese ees; see oli pealtvaatajate arvu poolest läbi aegade seitsmes kontsert.

Simon & Garfunkel pälvis kümme Grammy auhinda ning 1990. aastal võeti duett Rock'n'rolli Kuulsuste Halli liikmeks. Simon & Garfunkeli plaate on maailmas müüdud üle 100 miljoni, millega kuulub duett läbi aegade kõige populaarsemate artistide sekka. Nende albumi "Bridge Over Troubled Water" valis ajakiri Rolling Stone 2003. aastal kõigi aegade 500 parima albumi seas 51. kohale.

Stuudioalbumid 
 "Wednesday Morning, 3 A.M." (1964)
 "Sounds of Silence" (1966)
 "Parsley, Sage, Rosemary and Thyme" (1966)
 "Bookends" (1968)
 "Bridge over Troubled Water" (1970)

Välislingid 
 Ametlik koduleht

Ameerika Ühendriikide ansamblid